Minkunga 29
Mbembo Yave
Nkunga Davidi.
1 Luvana kuidi Yave, beno batu badi ngolo ;
Luvana nkembo kuidi Yave ayi zingolo.
2 Luvana nkembo kuidi Yave
wufuanikini mu dizina diandi.
Lubuongimina Yave mu kiezila ki kinlongo kiandi.
3 Mbembo Yave yidi va mbata minlangu.
Nzambi yi nkembo wulembo dumi.
Yave wulembo dumi va mbata minlangu minneni.
4 Mbembo Yave yidi yi lulendo,
mbembo Yave yidi yi nzitusu.
5 Mbembo Yave yinkelulanga minti mi sedeli ;
Yave wunkelulanga minti mi sedeli midi mu Libani mu bitini.
6 Wunzamisanga Libani banga muana wungombi ;
Silioni banga muana wu phakasa.
7 Mbembo Yave yilembo totula minlaki mi mbazu.
8 Mbembo Yave yintitisanga dikanga.
Yave wuntitisanga dikanga di Kadesi.
9 Mbembo Yave yimbutisanga minsuma ;
yeti vambisa minsitu.
Mu Nzoꞌandi, bima bioso bilembo yamikina :
“nkembo”.
10 Yave wumvuandanga va kundu ki kipfumu va mbata khuka minlangu ;
Yave weti vuanda banga ntinu mu zithangu zioso.
11 Yave weti vana batu bandi zingolo ;
Yave weti sakumuna batu bandi mu ndembama.